TIDLOR บวกแรง 9% ขานรับงบ Q1 กำไร 955 ล้าน ดีกว่าคาด! โบรกชูเป้า 27.50 บาท
TIDLOR บวกแรง 9% ขานรับงบ Q1 กำไร 955 ล้าน ดีกว่านักวิเคราะห์และตลาดคาดไว้ รับอานิสงส์จากสินเชื่อเติบโตดีและตั้งสำรองลดลง โบรกแนะนำ “ซื้อ” ราคาเป้าหมาย 27.50 บาท
TIDLOR บวกแรง 9% ขานรับงบ Q1 กำไร 955 ล้าน ดีกว่านักวิเคราะห์และตลาดคาดไว้ รับอานิสงส์จากสินเชื่อเติบโตดีและตั้งสำรองลดลง โบรกแนะนำ “ซื้อ” ราคาเป้าหมาย 27.50 บาท
10 พ.ค. 2566

ผู้สื่อข่าวรายงานว่า วันนี้ (10 พ.ค. 66) ราคาหุ้น บริษัท เงินติดล้อ จำกัด (มหาชน) หรือ TIDLOR ล่าสุด ณ เวลา 10:05 น.  อยู่ที่ระดับ 25.25 บาท บวก 2.15 บาท หรือ 9.31% สูงสุดที่ระดับ 26.50 บาท ต่ำสุดที่ระดับ 23.60 บาท ด้วยมูลค่าการซื้อขาย 325.93 ล้านบาท

สำหรับราคาหุ้น TIDLOR ปรับตัวขึ้นตอบรับผลการดำเนินงานไตรมาส 1 ปี 2566 อยู่ที่ 955 ล้านบาท ออกมาดีกว่านักวิเคราะห์และตลาดคาดการณ์ไว้
โดย บล.ดีบีเอส วิคเคอร์ส ระบุ กำไรสุทธิไตรมาส 1/2566 ดีกว่าที่เราและตลาดคาดไว้ 12% และ 8% โดยมีกำไรสุทธิ 955 ล้านบาท เพิ่มขึ้น 1.65 เมื่อเทียบกับช่วงเดียวของปีก่อน มีกำไรสุทธิ 940 ล้านบาท และเพิ่มขึ้น 16.9% จากไตรมาสก่อน สิ่งที่ดีกว่าคาด คือ ค่าใช้จ่ายดำเนินงานและตั้งสำรองน้อยกว่าที่ประเมินไว้
ทั้งนี้ กำไรก่อนสำรอง (PPOP) เพิ่มขึ้น 39.5% เมื่อเทียบกับช่วงเดียวของปีก่อน และเพิ่มขึ้น 10.2% จากไตรมาสก่อน ซึ่งจากรายได้ดอกเบี้ยเพิ่ม (สินเชื่อโตดี) รายได้ Fee สูงขึ้น (จากขายประกัน)
นอกจากนี้ สินเชื่อไตรมาส 1/2566 ขยายตัวสูงเพิ่มขึ้น 26.4% เมื่อเทียบกับช่วงเดียวของปีก่อน และเพิ่มขึ้น 2.2% จากงวดเดียวของปีก่อน เป็น 83 พันล้านบาท
อย่างไรก็ตามการตั้งสำรองในไตรมาส 1/2566 เพิ่มขึ้นเมื่อเทียบกับช่วงเดียวของปีก่อน แต่ลดลงจากไตรมาสก่อนด้าน NPL ratio สิ้นไตรมาส 1/2566 ลดสู่ 1.5% (จาก 1.58% ในสิ้นไตรมาส 4/2565)
ดังนั้นคงคำแนะนำ “ซื้อ” ให้ราคาพื้นฐาน 27.50 บาท